TISCO วิ่งฉิว 3% ลุ้นกำไรไตรมาส 3 โดดเด่นรับสินเชื่อโต โบรกฯเชียร์ “ซื้อ” เคาะเป้า 100 บ.
TISCO วิ่งฉิว 3% ลุ้นกำไรไตรมาส 3 โดดเด่นรับสินเชื่อโต โบรกฯเชียร์ "ซื้อ" เคาะเป้า 100 บ. โดยล่าสุด ณ เวลา 11.05 น. อยู่ที่ระดับ 81.25 บาท บวก 2.50 บาท หรือ 3.17% สูงสุดที่ระดับ 81.75 บาท ต่ำสุดที่ระดับ 79 บาท มูลค่าการซื้อขาย 302.86 ล้านบาท
27 ส.ค. 2561

ผู้สื่อข่าวรายงานว่า ราคาหุ้นบริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO ณ เวลา 11.05 น. อยู่ที่ระดับ 81.25 บาท บวก 2.50 บาท หรือ 3.17% สูงสุดที่ระดับ 81.75 บาท ต่ำสุดที่ระดับ 79 บาท มูลค่าการซื้อขาย 302.86 ล้านบาท

ด้าน นายธนเดช รังษีธนานนท์ ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ราคาหุ้น TISCO เช้านี้ปรับตัวขึ้นหลังจากที่ผลประกอบการงวดไตรมาส 2/61 ออกมาแล้วเห็นว่า NPL สูงขึ้น นักลงทุนแพนิคขายหุ้น TISCO ออกมาจนราคาหุ้น Laggard กว่าตัวอื่นในกลุ่มฯ ซึ่งขณะนี้นักลงทุนหันกลับมาเล่นหุ้นในกลุ่มแบงก์กัน จึงหยิบ TISCO ขึ้นมาเพราะยังราคายัง Laggard
นอกจากนี้ ผลประกอบการของ TISCO ในงวดไตรมาส 3/61 คาดว่าจะกลับมาเป็นปกติอีกครั้งหลังจากที่ไม่มี NPL โดยคาดว่าผลกำไรของ TISCO ในไตรมาส 3/61 จะดีกว่าไตรมาส 3/60 ที่ฐานต่ำ โดยมีกำไร 1,572 ล้านบาท และยังดีขึ้นกว่าไตรมาส 2/61 อีกด้วย ทั้งนี้ สินเชื่องวดเดือนก.ค.ของ TISCO มีการเติบโต ตรงนี้อาจเป็นประเด็นที่นักลงทุนหยิบขึ้นมาอ้างอิงในการลงทุนระยะสั้นได้
พร้อมแนะนำ”ซื้อ” หุ้น TISCO ด้วยราคาเป้าหมาย 100 บาท/หุ้น โดยคาดการณ์กำไรสุทธิปีนี้ (2561) จะมีประมาณ 7,000 ล้านบาท เติบโต 15% จากปีที่แล้ว (2560) ที่มีกำไร 6,090 ล้านบาท